﻿Identităţi diasporice. Reconstruirea Americii în literatura diasporei române Introducere Studiul de faţă se concentrează asupra producţiilor literare ale scriitorilor români stabiliţi în America, situându-se în aria de cercetare a contribuţiilor culturale aparţinând diasporei române, în perioada în care ţara natală era supusă constrângerilor comunismului, şi mai apoi confruntată cu incertitudinile post-comunismului. Cercetarea a fost iniţiată de studii doctorale şi dezvoltată în cadrul proiectului „Spaţiul Cultural Romanesc în Perspectivă Transatlantică. De la postcomunism la post aderare”, ID_1000, nr.205-2007, în cadrul fondurilor alocate de către Ministerul Educaţiei şi Cercetării. Importanţa subiectului supus cercetării este evidenţiată de numeroasele studii publicate, mai ales, în anii următori Revoluţiei din 1989 (Eva Bhering, Silvia Constantinescu, Mihaela Cristea, Vasile Dumitrescu, Nicolae Florescu), a căror temă recurentă este relevarea identităţii scriitorului dintr-o dublă perspectivă: cea personală şi cea diasporică. Domeniul de cercetare devine cu atât mai interesant, cu cât acestor perspective li se adaugă dimensiunea dată de experienţa comunismului trăită la diferite intensităţi şi diverse maniere de scriitorii aflaţi în cauză. Necesitatea de a defini propria fiinţă culturală a scriitorului din diaspora este influenţată în mod decisiv de experienţa unui “celălalt” resimţită ca un şoc provocat de schimbarea bruscă a culturilor, dar şi de ruptura de normele restrictive impuse de regimul totalitar din ţara de origine. Investigarea fenomenului american ca rezultat al interacţiunii dintre moştenirea străină şi mediul local, dă naştere unei critici originale a Americii filtrată prin percepţia şi viziunea specifice identităţii diasporice formate. Din această perspectivă, în afară de urmărirea articulaţiilor identităţilor diasporice, lucrarea cercetează discrepanţelor dintre America imaginată şi America descoperită, apoi identificarea unor strategii şi tipare în critica Americii şi, nu în ultimul rând, sublinierea modului cum reprezentarea Americii a fost modelată de elementul diasporic. Lucrarea nu închide, ci deschide o cale de cercetare, deoarece se concentrează în mare măsură asupra unui aspect neglijat până acum, şi anume, reprezentarea Americii, modul în care aceasta este construită şi reconstruită în scrierile diasporei române din America. Cadrul conceptual şi fundamente teoretice Pentru a asigura rigurozitatea ştiinţifică a studiului este necesară, în primul rând, fixarea cu precizie a cadrului conceptual reprezentat de studiile despre diaspora şi definirea termenilor cheie pentru acest domeniu. Astfel, în ultimii zece ani, diaspora a evoluat în cadrul studiilor culturale ca domeniu major de studiu oferind o serie de subiecte de dezbatere extrem de interesante. Din 1991, de la primul număr al „Diaspora: A Journal of Transnational Studies”, dezbateri asupra termenului au animat scrierile academice dedicate problemelor culturale, etnice, naţionale si transnaţionale. Diaspora, diasporic, diasporizare (Stuart Hall) sunt termeni ale căror multiple înţelesuri au fost amplu teoretizate, dezbătute (Ashcroft, Griffiths şi Tiffin, Stuart Hall, Radhakrishnan) şi contestate (Bruce Robbins, Khacig Tölölyan). Ţinând seama de aceste studii, diaspora se poate defini, în sens larg, ca fiind termenul prin care sunt desemnate comunităţi de indivizi dislocate din tărâmul natal prin mişcări de migrare şi/sau exil şi care îşi formează şi perpetuează o identitate culturală proprie, rezultată din amestecul moştenirii naţionale şi perspectivele noi dobândite în ţara de adopţie, prin hibridizare. Problemele legate de diversele forme contemporane de mişcare şi dislocare, pornind de la o simplă călătorie şi până la exilul ca act involuntar şi definitiv, sunt în mod inextricabil legate de studiile despre diaspora. Dezbateri legate de subiecte migratorii sau subiectivităţi migratorii, precum şi privind deteritorializarea, dau glas unor subiecte majore în domeniul studiilor despre diaspora. Asemenea termenilor rizom, creol, creolizare, hibridizare, heterogenitate, metis, metisaj, diaspora a evoluat ca o critică internă a termenilor contradictorii colonizator/colonizat, alb/negru, Vest/Est şi a opoziţiei radicale invocate de Said între Vest şi Orient, în ceea ce priveşte realitatea şi simbolurile ataşate celor doi termeni. Pentru Hall, experienţa diasporei “nu este definită de esenţă sau de puritate, ci de recunoaşterea unei heterogenităţi şi diversităţi; de concepţia asupra unei identităţi care trăieşte în şi prin diferenţă, nu în ciuda ei; de hibriditate”. Pentru Gilroy, diaspora “caută asiduu sublimul, se străduie să repete ceea ce nu poate fi repetat; să reprezinte ceea ce nu poate fi reprezentat”. La alţi critici, hibriditatea forţează subiectul diasporic să negocieze identitatea (Clifford, Gilroy, Hall, Mercer, Radhakrishnan). Radhakrishnan vorbeşte despre un proces în trei faze de integrare a eu-lui diasporic în noul spaţiu, referindu-se deasemenea la “perioada de revoluţie” a lui Dubois, în care emigrantul îşi re-afirmă etnicitatea. O noţiune mai flexibilă de cetăţenie este necesară pentru a analiza multiplele dileme de identitate întâlnite în scrierile diasporice, aşa cum observă Aihwa Ong(1999) şi Radhakrishnan(2003). Ceea ce este valoros în folosirea studiilor despre diaspora ca eşafodaj teoretic este faptul că oferă o paradigmă alternativă pentru identificare naţională. Până la momentul studiilor despre diaspora, subiecţii diasporici sunt consideraţi, în majoritatea cazurilor, părticele sau rămăşiţe ale adevăraţilor cetăţeni din ţara de origine. Începând cu 1990, teoriile despre diaspora au oferit mijloace alternative de a evita diaspora ca termen subordonat ierarhic celui de naţiune. În concepţiile tradiţionale de naţiune, exil, identitate, termenul diaspora este subordonat naţiunii ca fiind „copilul bastard al naţiunii-dezavuat, neautentic, ilegitim, o imitaţie sărăcită a culturii originare”. Schimbarea de paradigmă adusă de studiile despre diaspora, face pe Gopinath să remarce că „diaspora poate face parte din naţiunea însăşi” şi asta „permite naţiunii să fie re-scrisă în diaspora”. Pe de altă parte, nici criticile nu au întârziat să apară, aşa cum este şi normal în cazul teoriilor puternice, cu potenţial ca domeniu de cercetare. Termenul de diaspora a fost criticat, fiind considerat teoretic, aistoric, fără distincţie ca şi metodologie; diaspora intră într-un câmp semantic alături de alţi termeni precum exil, migrator, emigrant, globalizare, comunitate diasporică şi toţi aceşti termeni sunt exemple perfecte ale conceptului de transnaţionalism, în accepţiunea sa consacrată de Homi Bhabha. Dar, aşa cum afirmă Jana Evans Braziel şi Anita Mannur(2003), chiar dacă presupunem această ultimă afirmaţie ca fiind adevărată, iar diaspora poate fi descrisă ca transnaţionalistă, ea nu poate fi considerată exemplul perfect de transnaţionalism şi nici sinonimul său. Transnaţionalismul se referă la forţe largi, impersonale, cum ar fi globalizarea, capitalismul global, în vreme ce diaspora se referă la dislocarea subiecţilor umani şi este, mai mult ca orice, o experienţă umană, la nivel individual. Deoarece am menţionat mai devreme faptul că diaspora face parte din acelaşi câmp semantic cu emigrare, exil, comunitate diasporică etc, este necesară o clarificare teoretică a acestor termeni, precum şi a relaţiilor ce se pot stabili între aceştia. Astfel, exilul poate fi definit ca şi context ce condiţionează un pas involuntar (sau voluntar – auto-exil) al individului de a-şi părăsi ţara, cu imposibilitatea, cel puţin provizorie, de a reveni. De aceea, exilul poate fi perceput ca o categorie clasică a izgonirii, a antinomiei străinătate-intimitate, dezintegrare-integrare. Această categorie se delimitează de termenul „emigrare” care seminifică o părăsire de bună voie a ţării de origine, motivată personal şi economic. Deasemenea, diverse studii menţionează existenţa unei distincţii între exilul intern care poate conduce la disidenţă şi care se referă la persecuţia individului de către guvern în ţara natală şi exilul extern care ne conduce la definiţia termenului în accepţiunea sa clasică de izgonire din ţara de origine. Legătura care se stabileşte între exil şi diasporă este, prin urmare, una logică între proces şi finalitatea sa, întrucât diaspora se referă la comunităţi dislocate din ţara de origine formate prin mişcări de emigrare, exil sau ambele. Cele menţionate până acum fixează cadrul conceptual general al studiilor despre diaspora în care se situează demersul ştiinţific propus de această lucrare, urmând ca plasarea cu precizie a subiectului cercetat să fie realizată prin relevarea stadiului actual al cunoaşterii în domeniul diasporei române din America. Există voci care afirmă că “marea literatură română de după război s-a făcut în exil” deoarece aceasta se caracterizeză prin “[…] trăsături bine definite, a creat instituţii influente şi a produs o literatură originală care, faţă de noul context cultural şi faţă de dezvoltările literare din patrie, a scos la iveală, în raport cu tradiţia, specificităţi importante ”. Din punct de vedere istoric, studiile critice împart perioadele de plecare masivă a românilor din ţară către occident în două valuri (anii ’40-’50, apoi anii ’70-’80) şi, mai nou, în trei valuri (anii ’40-’50, anii ’60-’70, şi anii ’80). Într-o cercetare de natură statistică, Laurenţiu Ulici concluzionează că în perioada 1945-1989, 50 de scriitori români şi-au părăsit ţara. Cei care au plecat reprezintă mai mult de 12% din totalul scriitorilor români, iar acest procent este mai mare decât în orice altă ţară din sud-estul Europei. Modul în care diaspora română şi-a manifestat identitatea specifică este evidenţiat şi de Vasile Dumitrescu, care constată că de-a lungul timpului au existat douăzeci de asociaţii culturale aparţinând diasporei române din America. Din perspectivă critică, Mircea Eliade afirmă că există două tipuri de exilaţi, pe de-o parte cei alungaţi de teroarea stalinistă (anii ’40-’50) care îşi doreau să conserve cât mai mult posibil tradiţia culturală şi spirituală a românilor, iar, pe de altă parte, cei care doreau să trăiască “à la maniére occidentale” prin asta înţelegând deromânizarea, dezrădăcinarea accelerată şi integrarea rapidă în peisajul occidental. Eva Bhering apreciază efortul depus de scriitori români din diaspora „de a menţine potenţialul creator al limbii materne şi efortul concomitent de a-şi însuşi la acelaşi nivel limba ţării gazdă, adresarea către un nou cerc de cititori, controversa cu evoluţiile de acasă, problemele legate de schimbarea identităţi culturale”. Alexandru Nemoianu se concentrează, din punct de vedere critic, asupra diasporei române din America scoţând în evidenţă două coordonate esenţiale ale istoriei „românilor-americani”: identitatea în transformare a românilor din America precum şi modul cum aceştia percep şi prezintă realitatea de acolo. Monica Lovinescu afirma într-un interviu că “exilul în proporţia în care a existat sub comunişti este un fenomen unic în istoria României şi trebuie cercetat; un exil care durează aproape jumătate de veac e un fenomen fără precedent”. Ţinând seama de acestea, este cât se poate de evident faptul că scrierile românilor din America nu aveau cum să nu fie influenţate de situaţia politică şi culturală din ţara natală, mai ales că majoritatea lor au părăsit România în perioada în care aceasta se confrunta cu teroarea comunismului şi constrângerile inerente acestuia. Aşa cum afirma Octavian Paler „mulţi români au fugit de o istorie bolnavă pentru a-şi apăra sănătatea sufletească”. Cei care au făcut acest pas au simţit că România sub comunism ajunsese un loc în care dezvoltarea şi afirmarea intelectuală deveniseră lucruri imposibil de atins. Indiferent de motivele concrete care i-au împins să plece, meritul incontestabil al acestora a fost acela de a avea curajul să se expună în arena competiţiei internaţionale, singurul loc în care se vede adevărata valoare. Emanuel Tânjală şi Cristian Turturică consideră că „modul în care au reacţionat după expunerea la o altă cultură, abilitatea de a trăi şi de a se afirma într-o comunitate cu multiple ideologii şi modele culturale ar putea fi relevante pentru dificultatea sau uşurinţa cu care ne vom îndeplini visul de a deveni parte integrantă din lumea occidentală”. Lucrările menţionate până acum constituie o parte relevantă a literaturii critice despre diaspora română din America, suficientă pentru a arăta că preocuparea majoră a acestor studii s-a îndreptat, cu precădere, către analizarea identităţii în transformare a scriitorilor români stabiliţi în Lumea Nouă şi a trăirilor provocate de condiţia de exilat. Pentru a asigura îndeplinirea cu succes a scopului propus este necesară formularea unei strategii de cercetare orientată către realizarea unor obiective specifice. Primul obiectiv al cercetării constă în evidenţierea gradului în care experimentul comunist la care a fost supusă societatea din ţara de origine a determinat alegerea de a părăsi ţara a multora dintre scriitorii români aparţinând diasporei din America, precum şi a felului în care aceştia şi-au format o identitate diasporică influenţată decisiv de realităţile lumii noi. Obiectivul cel mai important, cel care oferă un grad autentic de noutate şi originalitate acestei cercetări ştiinţifice, este acela de a arăta modul în care scriitorii români din diaspora reconstruiesc America prin intermediul tiparelor, tehnicilor de reprezentare, simbolurilor şi altor procedee specifice demersului literar. Ultimul obiectiv se îndreaptă către observarea modificării de perspectivă a scriitorilor români din diaspora faţă de noul cadru creat în România prin schimbările produse de dispariţia comunismului, reevaluarea de către aceştia a statutului de exilat şi a posibilităţii de reîntoarcere în ţara de origine. Atingerea scopului cercetării şi a obiectivelor acesteia implică folosirea unei metodologii de lucru specifică domeniului cercetat, precum şi a unor etape distincte de cercetare. Ca metodologie de cercetare se va proceda, în primul rând, la elaborarea unei bibliografii comprehensive a surselor primare, clasificată pe genuri literare (memorii, jurnal, eseu, roman, proză scurtă, interviu, corespondenţă etc), a autorilor români din diaspora din America, precum şi a surselor secundare reprezentate de lucrările critice despre aceştia. Având la dispoziţie aceste instrumente de lucru, se va proceda la identificarea criteriilor relevante de selecţie a autorilor şi operelor reprezentative pentru subiectul cercetat în scopul realizării unor studii ce vor fi subsumate obiectivelor specifice proiectului. De asemenea, apelând la instrumente specifice studiilor literare, cum ar fi, strategii, tipare, tehnici ale reprezentării, simboluri, se va urmări analiza fenomenelor sociale, culturale, politice, care au făcut obiectul criticii scriitorilor români din diaspora. Folosind această metodologie a rezultat, până acum, sub formă de exemplu, următoarea listă de autori, cu specificaţia că aceasta va fi dezvoltată pe măsură ce cercetarea va fi aprofundată: Memorii (Andrei Codrescu, Nicholas Dima, Virgil Nemoianu, Eugen Popescu, Norman Manea) Eseistică (Andrei Codrescu, Nicholas Dima, Sanda Golopenţia, Norman Manea, Alexandru Nemoianu, Virgil Nemoianu, Gabriel Stănescu, Vladimir Tismăneanu, Dorin Tudoran, Theodor Damian, Mihai Botez, Liviu Cangeopol, Silvia Cincă) Jurnal ( Petru Popescu, Dan Ion, Constantin Eretescu) Proză(Roman,Povestiri) (George Băjenaru, Silvia Cincă, Andrei Codrescu, Constantin Eretescu, Gabriel Pleşea, Radu Popa-Dumitru, Petru Popescu, Alexandra Târziu, Romulus Zaharia) Interviuri/ Corespondenţă (Andrei Codrescu, Gabriel Pleşea, Dona Roşu, Vladimir Tismăneanu, Norman Manea) Articole (Eugen Popescu, Ştefan Stoenescu, Alexandru Nemoianu ) Poezie (Gabriel Stănescu, Andrei Codrescu) În prima sa fază, cercetarea va fi orientată către relevarea identităţii diasporice a scriitorilor români din America, a modului în care concepţiile acestora au fost influenţate de formarea primară din ţara de origine şi de perpectivele deschise în ţara de adopţie. Această fază va cuprinde o serie de etape care converg către partea cea mai importantă a cercetării – reconstrucţia Americii în viziunea diasporei. În aceste etape ale cercetării vor fi studiate efectele pe care experienţa comunismului, trăită în diverse grade, le-a avut asupra scriitorilor români; măsura în care această experienţă ca om şi ca scriitor în interiorul unui sistem totalitar a determinat recurgerea la alegerea dezrădăcinării de ţara natală; modul în care identitatea scriitorului român a fost transformată şi influenţată de realităţile lumii noi în care a pătruns; felul în care „românii-americani” percep schimbările de regim produse de revoluţia din ’89. În această fază vor fi analizate critic o serie de lucrări având ca subiect prezentarea realităţii din ţară, constrângerile regimului totalitar; drumul parcurs către libertate, dificultăţile şi pericolele actului clandestin de evadare; trăirile resimţite ca urmare a statutului şi condiţiei de exilat; noile realităţi româneşti şi posibilitatea reîntoarcerii. Cea mai importantă fază a cercetării este dedicată studiului, din perspectiva studiilor literare şi culturale, a manierei în care scriitorii români din America analizează realităţile Lumii Noi. Atenţia se va concentra asupra acelor opere dedicate prezentării societăţii americane, aşa cum este văzută de scriitorii români stabiliţi acolo, urmărind evidenţierea şi analiza celor mai importante aspecte ale acesteia. Aceste aspecte vor fi grupate pe domenii majore de interes şi vor fi analizate în diversele ipostaze în care apar în lucrările scriitorilor români din diaspora. Astfel în prezentarea şi reprezentarea Americii există o omogenitate de neaşteptat a imaginii dominată de dezbateri despre: libertate individuală, cetăţenie, etnii, consumerism, viaţă intelectuală, corectitudine politică, ciberspaţiu şi altele. În tot acest demers al reprezentării nu trebuie uitate poziţia de individ aparţinând diasporei şi strădaniile de integrare şi autoregăsire în dialogul cu noul mediu. Realitatea americană şi corelaţiile între această realitate şi identitatea diasporică sunt discutate din interiorul producţiilor literare ce (re)construiesc America. Scriitorii români se amestecă în viaţa oraşelor americane pentru a le înţelege funcţionarea, supără şi laudă oamenii întâlniţi aici. America este o realitate eclectică prezentată în colecţii de tablete din viaţa americană anecdotice şi satirice, cu portrete de personaje şi subiecte excentrice, precum şi relatări ale unor experienţe personale. Pentru a surprinde cât mai bine aceste aspecte ale realităţii americane filtrate prin scrierile românilor din diaspora, cercetarea poate cuprinde câteva secţiuni: 1. Heterogenitate, hibridizare, multiplicitate: diversităţi americane, 2. Remix identitar: tradiţie şi translaţie, 3. Cultura consumului: re-locare în comercialism , 4. Reconfigurarea comunităţii diasporice în prezenţa ciberspaţiului. Aceste secţiuni nu stabilesc graniţe rigide deoarece multe dintre aspectele analizate se suprapun în toate cele patru. Prima parte sondează spaţiul american ca loc de întâlnire al celor mai diverse culturi şi etnii, rezultatele acestor mixaje, precum şi conflictele apărute de aici (Nemoianu, Dima, Stănescu, Codrescu). Partea a doua discută, din punctul de vedere al eu-lui diasporic român, conceptul de libertate idividuală. Veniţi dintr-un regim al şoaptei, al duplicităţii, al ascunzişului, scriitorii români descoperă în America dreptul de a vorbi şi acţiona liber (Codrescu, Manea, Tismăneanu). Partea a treia se constituie în definirea unei poziţii critice la adresa societăţii americane ca fiind total şi cinic integrată sau subordonată societăţii de consum, precum şi comentarii pe marginea consumerizării vieţii cotidiene în capitalism (Pleşea, Stănescu, Codrescu). Partea a patra examinează modul în care comunitatea diasporică poate trăi în şi prin ciberspaţiu. Din punctul de vedere al diasporei, ciberspaţiul nu este numai o creaţie proprie modului de viaţă american, ci şi o nouă modalitate de prezentare, construcţie şi influenţare a comunităţilor diasporice din America (Codrescu, Nemoianu, Popescu). 